Na osnovu člana 53. stav 2. Zakona o organizaciji organa uprave u Federaciji Bosne i Hercegovine ("Službene novine Federacije Bosne i Hercegovine", broj 35/05), i čl. 22. i 24. stav 1. Zakona o Vladi Kantona Sarajevo ("Službene novine Kantona Sarajevo", broj 24/03 - Prečišćeni tekst), Vlada Kantona Sarajevo donijela je, na 183. sjednici održanoj 21. decembra 2006. godine,

**UREDBU**

**O NAČELIMA ZA UTVRĐIVANJE UNUTRAŠNJE ORGANIZACIJE KANTONALNIH, GRADSKIH I OPĆINSKIH ORGANA UPRAVE I UPRAVNIH ORGANIZACIJA**

POGLAVLJE I - OSNOVNE ODREDBE

Član 1.  
(Predmet)

Ovom Uredbom utvrđuju se načela za utvrđivanje unutrašnje organizacije kantonalnih ministarstava, kantonalnih uprava, kantonalnih upravnih organizacija i stručnih službi (u daljnjem tekstu: Kantonalni organi) i gradskih i općinskih organa uprave, upravnih organizacija i stručnih službi (u daljnjem tekstu: Službe); sadržaj pravilnika o unutrašnjoj organizaciji; osnove za utvrđivanje organizacionih jedinica i uvjeti za njihovo organizovanje; sistematizacija radnih mjesta; rukovođenje organom i organizacionim jedinicama; saradnja u vršenju poslova; programiranje i planiranje i druga pitanja od značaja za izradu pravilnika o unutrašnjoj organizaciji Kantonalnih organa i Službi.

Član 2.  
(Primjena propisa)

Unutrašnja organizacija Kantonalnih organa i Službi utvrđuje se na osnovu propisa u kojima su uređena pitanja koja se odnose na unutrašnju organizaciju tih organa. Ti propisi su:

1)    Zakon o organizaciji organa uprave u Federaciji Bosne i Hercegovine ("Službene novine Federacije BiH", broj 35/05 - u daljnjem tekstu: Zakon o organizaciji uprave),

2)    Zakon o državnoj službi u Federaciji Bosne i Hercegovine ("Službene novine Federacije BiH", br. 29/03, 23/04, 39/04, 54/04, 67/05 i 8/06 - u daljnjem tekstu: Zakon o državnoj službi),

3)    Zakon o namještenicima u organima državne službe u Federaciji Bosne i Hercegovine ("Službene novine Federacije BiH", broj 49/05 - u daljnjem tekstu: Zakon o namještenicima),

4)    Zakon o ministarstvima Kantona Sarajevo ("Službene novine Kantona Sarajevo", br. 4/01, 13/02, 16/03 i 26/04 - u daljnjem tekstu: Zakon o ministarstvima),

5)    Zakon o samostalnim kantonalnim upravnim ustanovama ("Službene novine Kantona Sarajevo" br.14/97, 7/98, 13/99 i 28/01),

6)    Uredba o poslovima osnovne djelatnosti iz nadležnosti organa državne službe koje obavljaju državni službenici, uvjetima za vršenje tih poslova i ostvarivanje određenih prava iz radnog odnosa ("Službene novine Federacije BiH", br. 35/04 i 3/06 - u daljnjem tekstu: Uredba o poslovima državnih službenika),

7)    Uredba o dopunskim poslovima osnovne djelatnosti i poslovima pomoćne djelatnosti iz nadležnosti organa državne službe koje obavljaju namještenici ("Službene novine Federacije BiH", br. 69/05 i 29/06 - u daljnjem tekstu: Uredba o poslovima namještenika),

8)    Uredba o postupku i načinu pripremanja, izrade i dostavljanja propisa ("Službene novine Kantona Sarajevo"broj 7/06 - Novi prečišćeni tekst),

9)    drugi propisi kojima je predviđeno da se određeno pitanje uređuje pravilnikom o unutrašnjoj organizaciji, a to pitanje nije obuhvaćeno propisima od tač. 1. do 8. ovog člana i

10)    odredbe ove uredbe.

Član 3.   
(Principi)

Izrada Pravilnika o unutrašnjoj organizaciji mora se izvršiti na način da se mogu osigurati sljedeći principi:

1)    da unutrašnja organizacija bude racionalna i da osigurava uspješno i efikasno obavljanje svih poslova iz nadležnosti Kantonalnih organa i Službi,

2)    da se grupisanje poslova u jednu cjelinu vrši prema njihovoj međusobnoj povezanosti i srodnosti, vrsti, obimu, stepenu složenosti, odgovornosti i drugim uslovima za njihovo vršenje,

3)    puna i ravnomjerna zaposlenost svih državnih službenika i namještenika i da mogu doći do izražaja njihove stručne i druge sposobnosti,

4)    da se broj izvršilaca odredi tako da bude adekvatan vrsti, obimu i složenosti poslova iz nadležnosti kantonalnih organa i službi,

5)    da se izvrši pravilna raspodjela poslova na poslove za koje su nadležni državni službenici i poslove za koje su nadležni namještenici.

POGLAVLJE II - SADRŽAJ PRAVILNIKA O UNUTRAŠNJOJ ORGANIZACIJI KANTONALNIH ORGANA I SLUŽBI

Član 4.  
(Sadržaj)

(1)    U Pravilniku o unutrašnjoj organizaciji Kantonalnih organa i Službi uređuju se sljedeća pitanja:

1)    osnovni principi koji se trebaju postići Pravilnikom o unutrašnjoj organizaciji Kantonalnih organa i Službi i nadležnost tih organa,

2)    unutrašnja organizacija, vrste organizacionih jedinica i njihova nadležnost,

3)    sistematizacija radnih mjesta,

4)    rukovođenje Kantonalnim oganima, Službama i organizacionim jedinicama, ovlaštenja u rukovođenju i odgovornost za obavljanje poslova,

5)    stručni kolegij i radna tijela,

6)    saradnja u vršenju poslova iz nadležnosti Kantonalnih organa i Službi,

7)     programiranje i planiranje rada,

8)    način ostvarivanja prava i dužnosti iz radnih odnosa i disciplinska odgovornost državnih službenika i namještenika,

9)    ostvarivanje transparentnosti rada Kantonalnih organa i Službi, i

10)    unutrašnja organizacija kantonalne uprave i kantonalne upravne organizacije koje se nalaze u sastavu kantonalnog ministarstva.

(2)    Pitanja iz stava 1. ovog člana predstavljaju sadržaj (sistematiku) pravilnika o unutrašnjoj organizaciji i utvrđuju se redoslijedom kako su navedena.

POGLAVLJE III - OSNOVNI PRINCIPI KOJI SE TREBAJU OSTVARITI PRAVILNIKOM O UNUTRAŠNJOJ ORGANIZACIJI

Član 5.  
(Ostvarivanje principa)

U poglavlju Pravilnika koji se odnosi na osnovne odredbe uređuju se osnovni principi koji se trebaju ostvariti Pravilnikom o unutrašnjoj organizaciji Kantonalnih organa i Službi i određuju pitanja koja spadaju u nadležnost organa utvrđena zakonom.

POGLAVLJE IV - USLOVI I NAČIN UTVRĐIVANJA UNUTRAŠNJE ORGANIZACIJE KANTONALNIH ORGANA I SLUŽBI I NADLEŽNOST ORGANIZACIONIH JEDINICA

**Odjeljak A - Unutrašnja organizacija**

Član 6.   
(Unutrašnja organizacija)

(1)    U ovom poglavlju Pravilnika utvrđuje se unutrašnja organizacija i nadležnost organizacionih jedinica i samostalnih izvršilaca, ako postoje ti izvršioci.

(2)    Unutrašnja organizacija Kantonalnih organa i Službi utvrđuje se na osnovu vrste i obima poslova koji se, u skladu sa zakonom, nalaze u nadležnosti tog organa.

(3)    Poslovi iz stava 2. ovog člana razvrstavaju se na organizacione jedinice ili samo na radna mjesta, ako nema potrebe da se utvrđuju organizacione jedinice.

Član 7.   
(Sadržaj)

Unutrašnja organizacija Kantonalnih organa i Službi obuhvata:

a)    osnovne organizacione jedinice,

b)    osnovne organizacione jedinice koje u svom sastavu imaju unutrašnje organizacione jedinice,

c)    samostalne izvršioce, odnosno organizacione jedinice van sjedišta organa, ako se predviđaju ti izvršioci odnosno organizacione jedinice,

d)    kantonalnu upravu ili upravnu organizaciju, ako se u sastavu kantonalnih ministarstava, po zakonu, nalazi ta uprava ili upravna organizacija.

**Odjeljak B - Organizacione jedinice**

Član 8.   
(Utvrđivanje organizacionih jedinica)

Vrsta i broj organizacionih jedinica utvrđuje se prema vrsti, srodnosti, obimu i stepenu složenosti, međusobnoj povezanosti poslova i zadataka i efikasnom izvršavanju poslova i zadataka iz nadležnosti Kantonalnih organa i Službi.

Član 9.   
(Podjela organizacionih jedinica)

(1)    Organizacione jedinice mogu se ustanovljavati kao osnovne organizacione jedinice i kao unutrašnje organizacione jedinice koje se nalaze u sastavu osnovne organizacione jedinice.

(2)    Osnovne organizacione jedinice mogu biti bez unutrašnjih organizacionih jedinica i sa unutrašnjim organizacionim jedinicama u svom sastavu.

(3)    Unutrašnja organizaciona jedinica u svom sastavu ne može imati druge organizacione jedinice.

(4)    Ako se u osnovnoj organizacionoj jedinici formiraju unutrašnje organizacione jedinice, u tom slučaju moraju se obrazovati najmanje dvije unutrašnje organizacione jedinice.

**Odjeljak C - Vrste i osnove za obrazovanje organizacionih jedinica**

Član 10.  
(Vrste organizacionih jedinica)

(1)    Poslovi i zadaci iz djelokruga Kantonalnog organa i Službe vrše se, po pravilu, u okviru organizacionih jedinica.

(2)    Organizacione jedinice u Kantonalnim organima mogu se obrazovati kao osnovne organizacione jedinice i kao unutrašnje organizacione jedinice, u okviru osnovnih organizacionih jedinica.

(3)    Izuzetno, u Ministarstvu unutrašnjih poslova, unutar unutrašnje organizacione jedinice može se obrazovati odjeljenje, kao unutrašnja organizaciona jedinica za obavljanje poslova utvrđenih Pravilnikom o unutrašnjoj organizaciji.

Član 11.  
(Samostalni izvršioci)

(1)    Određene poslove u Kantonalnim organima i Službama mogu obavljati samostalni izvršioci izvan organizacione jedinice, koji su neposredno organizaciono vezani za rukovodioca kantonalnog organa, gradonačelnika, odnosno općinskog načelnika (u daljnjem tekstu: rukovodilac), a koji obavljaju određene poslove za rukovodioca i za sve organizacione jedinice Kantonalnog organa, odnosno Službe.

(2)    Poslovi iz prethodnog stava su: sekretar ministarstva, administrativno-tehnički poslovi, poslovi informatike i drugi poslovi, u skladu s prethodnim stavom.

Član 12.  
(Osnovne organizacione jedinice)

(1)    Osnovna organizaciona jedinica u ministarstvu i samostalnoj upravi može biti sektor i inspektorat, a u samostalnoj upravnoj organizaciji sektor.

(2)    Izuzetno, od odredbe prethodnog stava, u Ministarstvu unutrašnjih poslova osnovna organizaciona jedinica je uprava.

(3)    Izuzetno, od stava 1. ovog člana, područne jedinice ministarstva, kao osnovne organizacione jedinice ministarstva, su odjeljenja.

Član 13.  
(Inspektorat)

(1)    Inspektorat se obrazuje za vršenje poslova inspekcijskog nadzora iz nadležnosti Kantonalnog organa, s tim što se to odnosi i na inspekcije koje su organizovane u okviru zajedničkog kantonalnog organa za inspekcijske poslove.

(2)    U inspektoratu, kao osnovnoj organizacionoj jedinici, koja se obrazuje za vršenje inspekcijskog nadzora u više oblasti, mogu se obrazovati odjeljenja, kao unutrašnje organizacione jedinice, za određene oblasti inspekcijskog nadzora.

(3)    Inspektorat se može obrazovati i kao unutrašnja organizaciona jedinica u okviru sektora.

Član 14.  
(Obrazovanje osnovnih organizacionih jedinica)

(1)    Osnovna organizaciona jedinica obrazuje se za vršenje poslova i zadataka iz jedne ili više oblasti, kada je potrebno obezbijediti neposrednu saradnju i objediniti rad dvije ili više unutrašnjih organizacionih jedinica.

(2)    Izuzetno, od odredbe prethodnog stava, osnovna organizaciona jedinica može se obrazovati i bez unutrašnjih organizacionih jedinica, ako se na taj način obezbjeđuje racionalnije obavljanje poslova i ako postoje posebni razlozi i potrebe da se obezbijedi viši stepen samostalnosti u rukovođenju određenim poslovima, a obim poslova zahtijeva najmanje četiri službenika.

Član 15.  
(Osnovne organizacione jedinice u upravi i upravnoj organizaciji  u sastavu ministarstva)

(1)    Osnovna organizaciona jedinica u upravi i upravnoj organizaciji u sastavu ministarstva je odjeljenje.

(2)    Odjeljenje, kao osnovna organizaciona jedinica u upravi i upravnoj organizaciji u sastavu ministarstva, obrazuje se za vršenje istovrsnih, srodnih i međusobno povezanih upravnih i drugih stručnih poslova iz djelokruga uprave i upravne organizacije u sastavu ministarstva, za koje je potreban viši stepen samostalnosti u rukovođenju, a obim poslova zahtijeva najmanje četiri službenika.

(3)    Uprava i upravna organizacija u sastavu ministarstva ne može imati unutrašnje organizacione jedinice.

Član 16.  
(Osnovne organizacione jedinice u stručnim službama)

(1)    Osnovne organizacione jedinice u stručnim službama su: odjeljenje, odsjek i služba.

(2)    Stručne službe ne mogu imati unutrašnje organizacione jedinice.

(3)    Odjeljenje se obrazuje radi objedinjavanja stručnih i tehničkih poslova u stručnim službama koje obavljaju poslove za potrebe Skupštine Kantona i Vlade Kantona, a obim poslova zahtijeva najmanje pet službenika, odnosno namještenika.

(4)    Odsjek i služba se obrazuju za vršenje istovrsnih, srodnih i međusobno povezanih poslova u Stručnoj službi za zajedničke poslove, a obim poslova zahtijeva najmanje sedam službenika, odnosno namještenika.

(5)    U ostalim stručnim službama, ne obrazuju se organizacione jedinice.

Član 17.  
(Unutrašnje organizacione jedinice)

(1)    Unutrašnje organizacione jedinice su:

a)    odjeljenje - u ministarstvu i samostalnoj upravi;

b)    služba - u samostalnoj upravnoj organizaciji;

c)    sektor - u Ministarstvu unutrašnjih poslova.

(2) Unutrašnje organizacione jedinice obrazuju se za vršenje istovrsnih, srodnih i međusobno povezanih upravnih i drugih stručnih poslova iz djelokruga osnovne organizacione jedinice, za koje je potreban određen stepen samostalnosti u rukovođenju.

Član 18.  
(Kriteriji)

(1)    Unutrašnje organizacione jedinice mogu se obrazovati u okviru one osnovne organizacione jedinice u kojoj je, zbog obima, vrste i složenosti poslova, nužno određene poslove obavljati u okviru unutrašnje organizacione jedinice.

(2)    Pri opredjeljivanju za obrazovanje unutrašnje organizacione jedinice, u skladu sa stavom 1. ovog člana, mora se voditi računa o tome da se naziv i broj unutrašnjih organizacionih jedinica odredi prema vrsti i obimu poslova koji će se obavljati u toj organizacionoj jedinici.

(3)    Pri određivanju broja unutrašnjih organizacionih jedinica treba polaziti od toga da se predvidi što manji broj tih jedinica, s tim da unutrašnja organizaciona jedinica ne može imati manje od tri službenika.

Član 19.  
(Broj izvršilaca)

U broj izvršilaca koji je utvrđen kao uvjet za obrazovanje osnovnih i unutrašnjih organizacionih jedinica, uračunava se i službenik i namještenik koji rukovodi tom organizacionom jedinicom.

Član 20.  
(Drugi nazivi organizacionih jedinica)

U pojedinim Kantonalnim organima mogu se, samo izuzetno, ako je to neophodno i adekvatnije odgovara prirodi poslova i zadataka, za obavljanje određenih poslova, pored organizacionih jedinica iz čl. 12. i 17. ove Uredbe, obrazovati i organizacione jedinice pod drugim nazivima, s tim što se u Pravilniku mora utvrditi s kojim se organizacionim jedinicama iz čl. 12. i 17. ove Uredbe izjednačavaju te organizacione jedinice.

Član 21.  
(Utvrđivanje nadležnosti organizacionih jedinica)

(1)    Nadležnost organizacijskih jedinica utvrđuje se za svaku jedinicu pojedinačno i prema redoslijedu kako su te jedinice navedene u dijelu Pravilnika u kojem je utvrđena unutrašnja organizacija organa.

(2)    Za osnovne organizacione jedinice u kojima postoje unutrašnje organizacione jedinice prvo se utvrđuje nadležnost osnovne organizacione jedinice, a onda nadležnost svake unutrašnje organizacione jedinice, koje se nalaze u sastavu osnovne organizacione jedinice.

(3)    Nadležnost osnovnih organizacionih jedinica utvrđuje se na osnovu poslova koji se po zakonu nalaze u nadležnosti kantonalnog organa, koji su navedeni u osnovnim odredbama Pravilnika o unutrašnjoj organizaciji, a nadležnost unutrašnjih organizacionih jedinica utvrđuje se na osnovu poslova iz nadležnosti osnovne organizacione jedinice, u čijem se sastavu nalaze unutrašnje organizacione jedinice.

(4)    Nadležnost samostalnog izvršioca utvrđuje se na osnovu poslova koji se ne mogu svrstati niti u osnovne niti unutrašnje organizacione jedinice.

POGLAVLJE V - SLUŽBE ZA UPRAVU I STRUČNE SLUŽBE GRADA I OPĆINA

Član 22.  
(Organizacione jedinice)

(1)    U okviru Službe, kojom rukovodi pomoćnik gradonačelnika, odnosno načelnika, može se obrazovati odsjek, kao osnovna organizaciona jedinica, ako se unutar službe za upravu obavljaju naročito složeni poslovi i u većem obimu, a za čije obavljanje je neophodno da se ti poslovi grupišu po istovrsnosti, složenosti, odnosno međusobnoj povezanosti i za koje je potreban viši stepen samostalnosti u rukovođenju, a obim poslova zahtijeva najmanje četiri službenika.

(2)    Odsjekom rukovodi šef, koji nema status rukovodećeg državnog službenika.

(3)    U cilju lakšeg i efikasnijeg ostvarivanja prava i obaveza građana i pravnih lica, gradonačelnik može obrazovati organizacione jedinice - odsjeke gradske službe za upravu, na području općina koje čine Grad.

Član 23.  
(Stručne službe u Gradu i općini)

(1)    Organizacione jedinice u stručnim službama u Gradu i općini obrazuju se shodno odredbama člana. 16. ove Uredbe.

(2)    Rukovođenje stručnom službom i organizacionom jedinicom u stručnoj službi, utvrđuje se aktom o osnivanju stručne službe.

POGLAVLJE VI - SISTEMATIZACIJA RADNIH MJESTA

Član 24.  
(Način utvrđivanja).

(1)    U ovom poglavlju Pravilnika utvrđuju se radna mjesta državnih službenika i namještenika, prema redoslijedu organizacionih jedinica koje su utvrđene u poglavlju pravilnika u kojem je utvrđena unutrašnja organizacija Kantonalnog organa, odnosno Službe, a vrši se na sljedeći način:

a)    za osnovne organizacione jedinice, koje u svom sastavu nemaju unutrašnje organizacione jedinice, prvo se utvrđuje radno mjesto rukovodioca organizacione jedinice, a zatim radna mjesta državnih službenika i namještenika te organizacione jedinice.

b)    za osnovne organizacione jedinice, koje u svom sastavu imaju unutrašnje organizacione jedinice, radna mjesta se utvrđuju slijedećim redoslijedom: prvo se utvrđuje radno mjesto rukovodioca osnovne organizacione jedinice, zatim radno mjesto šefa prve unutrašnje organizacione jedinice, pa radna mjesta državnih službenika i namještenika te organizacione jedinice, a nakon toga slijedi radno mjesto šefa druge unutrašnje organizacione jedinice, zatim radna mjesta državnih službenika i namještenika te jedinice i tako redom za ostale organizacione jedinice koje su u sastavu te osnovne organizacione jedinice.

(2)    Radna mjesta državnih službenika utvrđuju se tako što se polazi od više ka nižoj kategoriji radnog mjesta (pozicije radnih mjesta), a radna mjesta namještenika utvrđuju se iza radnih mjesta državnih službenika, po redoslijedu kategorija radnih mjesta namještenika.

(3)    Sistematizacija radnih mjesta počinje time što se u prvoj odredbi utvrđuje ukupan broj izvršilaca i struktura rukovodećih i ostalih državnih službenika i namještenika, kao i svi elementi radnog mjesta.

Član 25.   
(Elementi za utvrđivanje radnih mjesta)

(1)    Svako radno mjesto državnog službenika i namještenika obuhvata sljedeće elemente: naziv radnog mjesta, opis poslova, uvjete za vršenje poslova, vrstu djelatnosti, naziv grupe poslova, složenost poslova, status izvršioca, pozicija radnog mjesta i broj izvršilaca.

(2)    Elementi radnog mjesta utvrđuju se prema redoslijedu, kako su naznačeni u stavu 1. ovog člana i utvrđuju se na sljedeći način:

a)    naziv radnog mjesta za državne službenike određuje se prema nazivima koji su utvrđeni u Zakonu o državnoj službi i poslovima koji su utvrđeni u opisu radnog mjesta, a za radna mjesta namještenika prema nazivima koji su utvrđeni u Uredbi o poslovima namještenika i poslovima koji su utvrđeni u opisu radnog mjesta namještenika,

b)    opis poslova utvrđuje se tako da se obuhvate sve vrste poslova koji se obavljaju na radnom mjestu, a utvrđuje se na osnovu poslova iz nadležnosti organizacione jedinice za koju je utvrđeno radno mjesto,

c)    uvjeti za vršenje poslova utvrđuju se, i to:

* za radna mjesta državnih službenika, prema uvjetima koji su utvrđeni u Uredbi o poslovima državnih službenika,
* za radna mjesta namještenika, prema uvjetima koji su utvrđeni u Uredbi o poslovima namještenika,

d)    vrsta djelatnosti određuje se tako što se za državne službenike navodi da su to poslovi osnovne djelatnosti, a za namještenike da su to dopunski poslovi osnovne djelatnosti ili poslovi pomoćne djelatnosti,

e)    naziv grupe poslova i složenost poslova utvrđuje se:

* za radna mjesta državnih službenika, prema grupama i složenosti koji su utvrđeni u Uredbi o poslovima državnih službenika,
* za radna mjesta namještenika, prema grupama i složenosti koji su utvrđeni u Uredbi o poslovima namještenika,

    status izvršioca utvrđuje se tako što se za radna mjesta državnih službenika određuje da je to rukovodeći državni službenik ili državni službenik, a za sva radna mjesta namještenika da su to namještenici,

    pozicija radnog mjesta određuje se prema nazivu radnog mjesta,

h)    broj izvršilaca utvrđuje se arapskim brojem i slovima.

Član 26.  
(Utvrđivanje broja radnih mjesta i broja izvršilaca)

(1)    Broj radnih mjesta utvrđuje se tako da se na jednom radnom mjestu obavljaju isti ili slični poslovi koji su međusobno povezani i koji se moraju obavljati kao cjelina.

(2)    Broj izvršilaca za svako radno mjesto određuje se prema vrsti, obimu i složenosti poslova i zadataka, vodeći računa da se osigura puna zaposlenost svakog izvršioca i maksimalno koristi njihovo stručno znanje i druge radne sposobnosti, tako da na istom radnom mjestu može biti jedan ili više izvršilaca, što zavisi od obima poslova radnog mjesta.

Član 27.  
(Utvrđivanje radnih mjesta rukovodioca, sekretara i savjetnika)

(1)    U okviru sistematizacije radnih mjesta utvrđuju se radna mjesta rukovodećih i ostalih državnih službenika i namještenika, osim radnog mjesta rukovodioca, sekretara organa i savjetnika rukovodioca.

(2)    Radno mjesto rukovodioca, radno mjesto sekretara organa i savjetnika rukovodioca, utvrđuje se u poglavlju pravilnika koji se odnosi na rukovođenje.

(3)    Za radna mjesta rukovodećih državnih službenika, koji rukovode osnovnim organizacionim jedinicama, u okviru sistematizacije radnih mjesta, u opisu poslova treba utvrditi samo poslove koje oni neposredno vrše iz nadležnosti organizacione jedinice kojom rukovode, a ovlaštenja u rukovođenju organizacionom jedinicom utvrđuju se u poglavlju pravilnika koji se odnosi na rukovođenje organizacionim jedinicama.

POGLAVLJE VII - RUKOVOĐENJE KANTONALNIM ORGANOM, SLUŽBOM I ORGANIZACIONIM JEDINICAMA

Član 28.  
(Rukovođenje kantonalnim organom)

U odnosu na rukovođenje kantonalnim organom, postupa se na sljedeći način:

a)    za kantonalno ministarstvo utvrđuje se da ministarstvom rukovodi ministar i da u rukovođenju ministarstvom ima ovlaštenja utvrđena u zakonima iz člana 2. ove uredbe i drugim zakonima i propisima Vlade Kantona i određuje način korištenja ovlaštenja u donošenju općih i pojedinačnih akata iz nadležnosti ministarstva;

b)    za samostalnu kantonalnu upravu, odnosno samostalnu kantonalnu upravnu organizaciju utvrđuje se da upravom, odnosno upravnom organizacijom, rukovodi direktor i navode se sva ovlaštenja koja direktor ima u rukovođenju, a koja su utvrđena u Uredbi o poslovima državnih službenika, određuje način korištenja ovlaštenja u donošenju svih općih i pojedinačnih akata iz nadležnosti uprave, odnosno upravne organizacije kojom rukovodi i svi elementi radnog mjesta iz člana 25. ove Uredbe.

Član 29.  
(Sekretar kantonalnog organa)

(1)    Radno mjesto sekretara kantonalnog organa utvrđuje se iza radnog mjesta ministra, odnosno direktora samostalne kantonalne uprave i kantonalne upravne organizacije.

(2)    Za radno mjesto sekretara kantonalnog organa utvrđuju se sva ovlaštenja koja ima u vršenju koordinacije osnovnih organizacionih jedinica, koja su za sekretara utvrđena u Uredbi o poslovima državnih službenika, način ostvarivanja koordinacije i opis poslova koje sekretar neposredno vrši, s tim da se utvrđuju i svi elementi radnog mjesta iz člana 25. ove Uredbe.

Član 30.  
(Rukovođenje i odgovornost u rukovođenju osnovnom organizacionom jedinicom)

(1)    Osnovnom organizacionom jedinicom - sektorom, rukovodi pomoćnik rukovodioca kantonalnog organa.

(2)    Ovlaštenja pomoćnika iz stava 1. ovog člana u rukovođenju osnovnom organizacionom jedinicom utvrđuju se na osnovu ovlaštenja koja su za pomoćnika rukovodioca organa uprave utvrđena u Uredbi o poslovima državnih službenika.

(3)    Inspektoratom, kao osnovnom organizacionom jedinicom, rukovodi glavni kantonalni inspektor, a njegova ovlaštenja u rukovođenju inspektoratom utvrđuju se prema Uredbi o poslovima državnih službenika u kojoj su utvrđena ovlaštenja glavnog inspektora.

(4)    Upravom u Ministarstvu unutrašnjih poslova rukovodi pomoćnik ministra.

(5)    Radom područne jedinice ministarstva - odjeljenjem rukovodi načelnik, koji nema status rukovodećeg državnog službenika.

(6)    Radom odjeljenja u upravi i upravnoj organizaciji u sastavu ministarstva, rukovodi načelnik, koji nema status rukovodećeg državnog službenika.

(7)    Osnovnom organizacionom jedinicom u stručnim službama rukovodi šef.

(8)    Rukovođenje stručnom službom i osnovnom organiza- cionom jedinicom u stručnoj službi koja se osniva za obavljanje stručnih, tehničkih i drugih poslova za potrebe Skupštine Kantona, utvrđuje se aktom o osnivanju te stručne službe.

Član 31.  
(Rukovođenje i odgovornost u rukovođenju  unutrašnjom organizacionom jedinicom)

(1)    Unutrašnjom organizacionom jedinicom - odjeljenjem i službom rukovodi šef, s tim što namještenik može biti šef te organizacione jedinice samo ako u toj organizacionoj jedinici ne postoje radna mjesta državnih službenika, a unutrašnjom organizacionom jedinicom - odjeljenjem u inspektoratu kao osnovnoj organizacionoj jedinici, i inspektoratom, kao unutrašnjom organizacionom jedinicom u okviru sektora, rukovodi glavni inspektor.

(2)    Izuzetno od odredaba prethodnog stava, sektorom u Ministarstvu unutrašnjih poslova rukovodi načelnik sektora, a odjeljenjem načelnik odjeljenja.

(3)    Ovlaštenja rukovodioca organizacione jedinice iz st. 1. i 2. ovog člana, koji imaju status državnog službenika, utvrđuju se prema Uredbi o poslovima državnih službenika, u kojoj su utvrđena ovlaštenja rukovodioca te jedinice, a za rukovodioca te jedinice koji ima status namještenika, ovlaštenja u rukovođenju jedinicom utvrđuju se prema odgovarajućim odredbama Uredbe o poslovima namješte- nika, u kojima su utvrđena ta ovlaštenja.

(4)    Rukovodilac unutrašnje organizacione jedinice za svoj rad i rad jedinice kojom rukovodi, neposredno odgovara rukovo- diocu osnovne organizacione jedinice, u čijem se sastavu nalazi unutrašnja organizaciona jednica i rukovodiocu kantonalnog organa.

Član 32.  
(Savjetnik rukovodioca)

(1)    Ako se, u skladu sa zakonima iz člana 2. tač. 1. i 2. ove Uredbe, utvrđuje radno mjesto savjetnika rukovodioca, u tom slučaju to radno mjesto utvrđuje se iza podnaslova koji se odnosi na rukovođenje i odgovornost u rukovođenju unutrašnjim organizacionim jedinicama.

(2)    Za radno mjesto savjetnika utvrđuje se naziv radnog mjesta, opis poslova i uvjeti u pogledu vrste visoke školske spreme, radno iskustvo i druga pitanja koja predstavljaju uvjeti za vršenje poslova iz opisa radnog mjesta, s tim da se ta pitanja uređuju posebno za svakog savjetnika koji se predviđa, ako savjetnici obavljaju različite vrste poslova.

POGLAVLJE VIII - STRUČNI KOLEGIJ I RADNA TIJELA

**Odjeljak A - Stručni kolegij**

Član 33.   
(Način regulisanja)

(1)    U Pravilniku se utvrđuje stručni kolegij rukovodilaca, utvrđuje sastav kolegija i pitanja koja se raspravljaju na kolegiju, i utvrđuje da se poslovnikom o radu kolegija uređuje način rada i druga pitanja od značaja za rad kolegija.

(2)    Za stručni kolegij se određuje da raspravlja o svim značajnijim pitanjima iz nadležnosti Kantonalnih organa, odnosno Službi, koja se odrede u Pravilniku o unutrašnjoj organizaciji i da daje mišljenje rukovodiocu za rješavanje tih pitanja.

**Odjeljak B - Komisije i druga radna tijela**

Član 34.   
(Uvjeti i način obrazovanja)

(1)    U Pravilniku se utvrđuju poslovi i zadaci iz nadležnosti Kantonalnih organa,odnosno Službi, za čije se izvršenje mogu formirati komisije ili druga radna tijela, u čiji sastav se određuju rukovodeći i ostali državni službenici i namještenici različitih stručnih profila iz Kantonalnih organa, odnosno Službi.

(2)    Pitanja koja se odnose na sastav, zadatke i druge uvjeti, kao i sredstva za finansiranje rada komisija i drugih radnih tijela, utvrđuju se rješenjem rukovodioca, kojim se formira radno tijelo.

(3)    Pravilnikom se može predvidjeti da se u komisije i druga radna tijela iz stava 1. ovog člana mogu angažovati i stručnjaci iz drugih organa i drugih institucija ili pojedinci ako je angažovanje tih osoba neophodno, s obzirom na posao koji radno tijelo treba izvršiti.

(4)    Naknada za rad u komisijama i drugim radnim tijelima, utvrđuje se prema posebnom propisu Vlade Kantona, u kojem su utvrđeni uvjeti za naknade za rad tih tijela, odnosno aktom Gradskog i općinskog vijeća.

POGLAVLJE IX - SARADNJA U VRŠENJU POSLOVA I ZADATAKA

Član 35.   
(Način saradnje)

(1)    U ovom poglavlju Pravilnika uređuju se pitanja o načinu ostvarivanja saradnje u vršenju poslova iz nadležnosti Kantonalnih organa, i to:

a)    između organizacijskih jedinica unutar kantonalnog organa, odnosno između radnih mjesta,

b)    kantonalnog organa sa drugim kantonalnim organima i pravnim licima koja se prvenstveno odnosi na sprovođenje određenih zadataka iz programa rada kantonalnog organa, u pitanjima od zajedničkog interesa ili sprovođenja zajedničkih zadataka, utvrđenih u zakonu ili propisu Vlade Kantona,

c)    kantonalnog organa sa Uredom za zakonodavstvo Vlade Kantona i Ministarstvom pravde i uprave, u pitanjima koja se odnose na izradu zakona i podzakonskih propisa, a sa Ministarstvom finansija, u pitanjima koja se odnose na oblast finansija,

d)    kantonalnog organa sa odgovarajućim gradskim i općinskim službama za upravu, u pitanjima koja su kantonalnim zakonom stavljena u nadležnost tih službi,

e)    kantonalnog organa sa odgovarajućim organima Bosne i Hercegovine, u pitanjima od zajedničkog interesa.

(2)    Način ostvarivanja saradnje u vršenju poslova i zadataka iz nadležnosti Službi, uređuje se shodno odredbama prethod- nog stava.

POGLAVLJE X - PROGRAMIRANJE I PLANIRANJE RADA

Čan 36.  
(Sadržaj i način planiranja i programiranja)

(1)    U ovom poglavlju Pravilnika uređuje se sadržaj, način izrade i donošenje godišnjeg programa rada Kantonalnih organa i Službi i planova rada organizacionih jedinica, kao i način ostvarivanja tog programa i planova rada.

(2)    Za program rada se određuju aktivnosti u vršenju poslova i zadataka, s tim da se mora predvidjeti obaveza usklađivanja programa rada sa programom rada Vlade Kantona, a prema potrebi i sa programima rada drugih kantonalnih organa vlasti, odnosno usklađivanje programa rada Službi, sa programima rada Gradskog vijeća i općinskih vijeća.

(3)    Za planove rada organizacionih jedinica utvrđuje se raspored, dinamika, izvršioci i drugi uvjeti potrebni za izvršavanje poslova i zadataka utvrđenih u programu rada.

POGLAVLJE XI - NAČIN OSTVARIVANJA PRAVA I DUŽNOSTI IZ RADNOG ODNOSA I DISCIPLINSKA ODGOVORNOST DRŽAVNIH SLUŽBENIKA I NAMJEŠTENIKA

Član 37.  
(Pitanja koja se uređuju Pravilnikom)

U ovom poglavlju Pravilnika uređuju se slijedeća pitanja:

a)    određuju zakoni na osnovu kojih državni službenici i namještenici ostvaruju prava, dužnosti i odgovornosti iz radnog odnosa, kao i interni opći akti kojima se uređuje način ostvarivanja prava i dužnosti iz radnih odnosa,

b)    utvrđuje procentualno ili brojčano broj pripravnika koje će Kantonalni organi, odnosno Službe primati u radni odnos na pripravnički staž, u skladu sa zakonom, s tim što se procenat ili broj pripravnika određuje posebno za državne službenike, a posebno za namještenike, kao i broj volontera koji se mogu primiti na volonterski staž,

c)    određuju radna mjesta na kojima državni službenici imaju posebna ovlaštenja i sadržaj tih ovlaštenja ili mogu imati posebna ovlaštenja na osnovu rješenja rukovodioca. Ta ovlaštenja se odnose na donošenje rješenja ili drugih pojedinačnih akata, kojima se odlučuje o određenim pitanjima (ovlaštenja inspektora, izdavanje putnih naloga i slično),

d)    određuju propisi koji se primjenjuju na disciplinsku odgovornost državnih službenika i disciplinsku odgovornost namještenika.

POGLAVLJE XII - OSTVARIVANJE TRANSPARENTNOSTI RADA

Član 38.  
(Utvrđivanje načina ostvarivanja transparentnosti rada)

U ovom poglavlju Pravilnika uređuju se način ostvarivanja javnosti rada Kantonalnih organa, odnosno Službi, koje obuhvata podnošenje izvještaja o radu Vladi Kantona, a prema potrebi i Skupštini Kantona, odnosno Gradskom i općinskom vijeću i drugim organima, kao i način davanja informacija i saopćenja za javnost o radu organa uprave i sredstvima javnog informiranja i državni službenici koji mogu davati te podatke i saopćenja.

POGLAVLJE XIII - UNUTRAŠNJA ORGANIZACIJA KANTONALNE UPRAVE I KANTONALNE UPRAVNE ORGANIZACIJE U SASTAVU KANTONALNOG MINISTARSTVA

Član 39.  
(Način utvrđivanja unutrašnje organizacije)

(1)    Ako je kantonalnim zakonom utvrđeno da se u sastavu kantonalnog ministarstva nalazi kantonalna uprava ili kantonalna upravna organizacija, unutrašnja organizacija te uprave, odnosno upravne organizacije utvrđuje se, kao posebna cjelina, u okviru Pravilnika o unutrašnjoj organizaciji kantonalnog ministarstva u čijem se sastavu nalazi i stavlja se iza odredaba Pravilnika o javnosti rada kantonalnog ministarstva.

(2)    Za kantonalnu upravu i upravnu organizaciju iz stava 1. ovog člana utvrđuju se sljedeća pitanja: naziv kantonalne uprave odnosno upravne organizacije, unutrašnja organizacija, vrste i nadležnost organizacionih jedinica, sistematizacija radnih mjesta i rukovođenje i odgovornost u rukovođenju kantonalnom upravom i kantonalnom upravnom organizacijom, s tim da se ta pitanja u Pravilniku uređuju na način propisan u odredbama čl. 5. do 31. ove Uredbe.

(3)    Pitanja regulisana u odredbama čl. 33. do 37. ove Uredbe ne uređuju se u okviru pitanja iz stava 2. ovog člana, već se samo određuje da se ta pitanja uređena za kantonalno ministarstvo shodno primjenjuju i na kantonalnu upravu i upravnu organizaciju u sastavu ministarstva.

XIV - PRIMJENA OVE UREDBE NA DRUGE ORGANE

Član 40.  
(Shodna primjena Uredbe)

Odredbe ove Uredbe shodno se primjenjuju i na izradu Pravilnika o unutrašnjoj organizaciji Kantonalnog tužilaštva Kantona Sarajevo i Pravobranilaštva Kantona Sarajevo.

XV - POSTUPAK IZRADE PRAVILNIKA O UNUTRAŠNJOJ ORGANIZACIJI

Član 41.  
(Posebne odredbe o izradi i stupanju na snagu Pravilnika).

(1)    Izradu Pravilnika o unutrašnjoj organizaciji Kantonalnih organa, u skladu sa ovom Uredbom, osigurava rukovodilac kantonalnog organa, u skladu sa Uredbom o postupku i načinu pripremanja, izrade i dostavljanja propisa ("Službene novine Kantona Sarajevo", broj 7/06 - Novi prečišćeni tekst).

(2)    Kantonalno ministarstvo nadležno za poslove uprave daje Vladi Kantona mišljenje o prijedlogu Pravilnika, sa stanovišta njegove usaglašenosti sa propisima iz člana 2. ove Uredbe i sa odredbama ove Uredbe, kao i sa stanovišta racionalne organizacije uprave.

(3)    U prilogu Pravilnika daje se šema unutrašnje organizacije sa radnim mjestima i brojem izvršilaca.

(4)    Pravilnik o unutrašnjoj organizaciji kantonalnog organa stupa na snagu danom dobijene saglasnosti Vlade Kantona.

POGLAVLJE XVI - PRIJELAZNE I ZAVRŠNE ODREDBE

Član 42.  
(Usklađivanje Pravilnika)

Kantonalni organi i Službe dužni su svoje pravilnike o unutrašnjoj organizaciji uskladiti sa odredbama ove Uredbe, u roku od jedne godine dana, od dana stupanja na snagu ove Uredbe.

Član 43.  
(Ravnopravnost spolova)

Sve imenice koje se odnose na pojedine funkcije ili radna mjesta, upotrijebljenje u ovoj Uredbi u muškom rodu, odnose se na oba spola.

Član 44.   
(Prestanak važenja dosadašnje Uredbe)

Danom stupanja na snagu ove Uredbe prestaje da važi Uredba o općim načelima unutrašnje organizacije kantonalne uprave ("Službene novine Kantona Sarajevo", broj 1/02- Prečišćeni tekst).

Član 45.  
(Stupanje na snagu Uredbe)

Ova Uredba stupa na snagu osmog dana od dana objavljivanja u "Službenim novinama Kantona Sarajevo".

Broj 02-05-32091-5/06  
21. decembra 2006. godine  
Sarajevo